मर चुका आतंकी भी सीबीआई की वॉन्टेड लिस्ट में  
सीबीआई की मोस्ट वॉन्टेड लिस्ट में न सिर्फ मारे जा चुके आतंकी शामिल पाए गए, बल्कि कुछ और ऐसे नाम सामने आए, जो मुल्क की जेलों में ही बंद हैं।
सीबीआई की फजीहत पर फजीहत होनी जारी है। अभी पाकिस्तान को सौंपी गई 50 मोस्ट वॉन्टेड अपराधियों की लिस्ट में दो गड़बड़ियों की वजह से देश की छीछालेदर होना बंद भी नहीं हुआ था कि शुक्रवार को सीबीआई की अपनी मोस्ट वॉन्टेड लिस्ट में भी न सिर्फ मारे जा चुके आतंकी शामिल पाए गए, बल्कि कुछ और ऐसे नाम भी सामने आए, जो मुल्क की जेलों में ही बंद हैं।  इस सूची में हरकत-उल-जिहाद-अल-इस्लामी के आतंकवादी मोहम्मद अब्दुल शाहेद उर्फ शाहेद बिलाल का नाम भी शामिल है, जबकि उसकी मौत हो चुकी है। बांग्लादेश से संचालित होने वाले इस आतंकवादी संगठन के पूर्व कमांडर की मौत पाकिस्तान में ही हुई थी। वैसे बिलाल के खिलाफ इंटरपोल का नोटिस भी जारी किया गया था।  इसके अलावा बिलाल का सेकंड-इन-कमांड कहे जाने वाले शेख अब्दुल खाजा उर्फ मोहम्मद अमजद का नाम भी सूची में दर्ज है, जबकि वह हैदराबाद की जेल में बंद है। इनके अतिरिक्त मणिपुर के उग्रवादी संगठन यूनाइटेड नेशनल लिबरेशन फ्रंट (यूएनएलएफ) का नेता राजकुमार मेघेन भी सीबीआई की इस लिस्ट में मौजूद है, जबकि वह भी राष्ट्रीय जांच एजेंसी (एनआईए) की गिरफ्त में है। मेघेन को बांग्लादेश में गिरफ्तार किया गया था, जहां से अक्टूबर, 2010 में उसे भारत ले आया गया था। यहां तक कि सीबीआई द्वारा मेघेन को मोस्ट वॉन्टेड बताए जाने के कारण इंटरपोल ने भी उसके खिलाफ रेड कॉर्नर नोटिस जारी किया हुआ है।  हालांकि यह समाचार लिखे जाने के वक्त तक सीबीआई की आधिकारिक वेबसाइट पर से सभी तरह की मोस्ट वॉन्टेड सूचियां हटा ली गई हैं।